钦定古今图书集成/明伦汇编/官常典/第695卷 > 秦金
## 钦定古今图书集成/明伦汇编/官常典/第695卷 > 秦金

按《明外史》本传：“金字国声，无锡人。弘治六年进士。授
户部主事，历郎中。正德初，迁河南提学副使，改右参
政，分守开封。破赵𬭼于陈桥，历山东左右布政使。承
寇躙后，与赵璜共拊循疮痍，始起擢右副都御史，巡
抚湖广。诸王府所据山场湖荡，皆奏还之官。降盗贺
璋、罗大洪复叛，讨平之。郴州桂阳猺龚福全称王，金”
先后破砦八十馀，斩首二千级，禽福全及其党刘福
兴等。录功，增俸一级，荫锦衣世百户。力辞，得请，入为
户部右侍郎。世宗即位，改吏部。言官论金无人伦鉴，
复改户部，转左署部事。外戚邵喜乞庄田，金述祖制，
请案治。帝宥喜，命都察院禁如制。中旨各宫仍置皇
庄，遣官校分督。金言：“西汉盛时，以苑囿赋贫民。今奈
何剥民以益上？”乞勘正德间额外侵占者，悉归其主，
而尽撤管庄之人。帝称善，即从其议。嘉靖二年擢南
京礼部尚书，率诸臣上疏曰：“陛下继统以来，昭德塞
违，励精图治，动无过举，宜召天和。而灾眚频告者，何
也？《诗》曰：‘靡不有初，鲜克有终’。陛下登极一诏，百度咸
贞，天下拭目望至治。”比来多与诏违，百司罔遵，万民
失仰，此诏令不能如初也。即位之初，逐庸回任耆旧。
比内阁拟旨辄中改，至疏请徒答温语，此任贤不能
如初也。即位之初，听言如流，朝请暮报。比来事涉戚
畹宦寺，虽九卿执奏，科道交章，皆曰“业经有旨。”此听
纳不能如初也。即位之初，凡先朝传陞、乞陞等官，一
切釐“革。比来恩泽过滥，封拜频烦。”此慎名器不能如
初也。即位之初，凡奸党巨恶俱付三法司。比来辄下
镇抚。此谨国法不能如初也。即位之初，首命户部减
马房粮刍之半，且令科道官备核马数。乃因太监阎
洪等言，遂寝前诏。此恤民瘼不能如初也。即位之初，
遣斥法王、佛子、国师、禅师。比来于禁地设“斋醮，此崇
正道不能如初也。即位之初，精明充盛，比来圣躬弗
豫，天颜未复，此啬精神不能如初也。”夫初政所以清
明者，政由公朝而左右不预也；今政所以淆溷者，政在左右而外廷不知也。惟政不可一日不在朝廷，惟
权不可一日移于左右，所谓政在朝廷者，非必皆独
运也。股肱有托，耳目有寄，“即主威重于九鼎，国势安
于泰山。自古帝王制御天下，操此术而已。不则宫府
之势隔，而信任有所偏；妇寺之情亲，而听受有所蔽。
名曰总揽，而太阿之𨱔实移于下矣。”帝下礼部，尚书
汪俊力劝帝采纳。帝虽无嫌，然亦不能尽用，寻就改
兵部。孙交去，召为户部尚书。帝欲考《兴献帝金》，偕廷
臣伏阙争，又与何孟春等条张璁建议之非。及上圣
母册，金及赵璜等复不至。帝频诘让。金为人乐易，及
居官，一以廉正自持。在户部，尤孜孜为国。永福长公
主乞宝坻、武清地，以金言颇减。抚宁山海庄地赐魏
国公徐达者，达卒，仍归之官。定国公光祚请之，金执
不可。给事中黄重、御史张珩等先后力争，金等复以
为言，始报许。内府诸监局军匠至数千人。中官梁谏
请下部采金玉珠石，金皆执奏不听。奸人逯俊等乞
两淮盐引三十万，帝许之。金力争不可，积失帝旨。六
年春，以考察自陈，遂命致仕，驰驿给夫廪，如制归。五
年，荐者不已，乃起南京户部。疏陈《利民》六事。寻召为
工部尚书，加太子少保。帝与张孚敬、李时评诸大臣
以金为贤，颇嫌其老。居数月，加太子太保，改南京兵
部。逾岁，致仕归。卒，年七十八。赠少保，谥“端敏。”孙柱。